Man by moskee in Springs doodgeskiet | Netwerk24
Man by moskee in Springs doodgeskiet
Deur Pelane Phakgadi, News24 07 Desember 2018 19:16
’n Man is Vrydag buite ’n moskee in Springs aan die Oos-Rand doodgeskiet pas nadat hy sy Vrydaggebede gedoen het.
Volgens die polisie was die man op pad na sy motor toe hy deur twee onbekende mans genader is. Hulle het die slagoffer verskeie kere geskiet voordat hulle in ’n silwer Volkswagen Polo weggejaag het.
Die 30-jarige slagoffer is na ’n hospitaal geneem waar hy later aan sy beserings dood is.
“Die motief vir die moord is onbekend en die polisie soek na die aanvallers,” het kapt. Mavela Masondo Vrydag in ’n polisieverklaring gesê.
Masondo het gevra mense wat die polisie met hul ondersoek kan help, moet na vore kom.
Daar was die afgelope jaar verskeie aanvalle by moskees oor die land heen.
In November is ’n imam gewond en ’n 30-jarige man by ’n moskee in Kaapstad doodgeskiet.
In Junie is twee mans dood ná ’n aanval by ’n moskee in Malmesbury.
Intussen het die polisie alle aanklagte teen sewe van die 19 mans wat in Durban in verband met ’n aanval aangekeer is, voorlopig teruggetrek. Hulle word daarvan verdink dat hulle by ’n aanval op ’n moskee by Verulam betrokke was.
Die aanvallers het die Imam Hussain-moskee in Ottawa, Verulam, bestorm en Abbas Essop vermoor.
Die moskee is ook aan die brand gesteek en ’n ploftoestel is later in die gebou gevind.
Meer oor: Oos-Rand | Polisie | Moskee | Misdaad | Doodgeskiet
Wag in voertuig doodgeskiet
Motorfietsklubs: Hof sê later oor appèl ná skietery
Motoris skiet rower dood, wond sy makker